FI Euroopan unionin virallinen lehti CE 78/129

(2004/C 78 E/0132)

KIRJALLINEN KYSYMYS E-2586/03

esittäjä(t): Maurizio Turco (NI) komissiolle

(8. elokuuta 2003)

Aihe: Maataloustuotteiden viennille jäsenvaltioista Vatikaanivaltioon maksettavia tukia koskevat uudet tiedot

Komission jäsen Franz Fischler vastasi 21. toukokuuta 2003 maataloustuotteiden vientiä jäsenvaltioista Vatikaanivaltioon ja vientitukea koskeneisiin kysymyksiin E-1477/03 ja E-1480/03 (1), että komissio kerää parhaillaan tietoja, joita se tarvitsee vastatakseen kysymyksiin ja että se ilmoittaa tuloksistaan mahdollisimman pian.

Lisäksi Italian tullin — jolta pyydettiin samoja tietoja kuin komissiolta — kanssa käydyn kirjeenvaihdon johdosta kysymyksen esittäjä sai tietää 27. toukokuuta 2003, että kaikkia pyydettyjä tietoja ei ollut saatavilla ja että saatavilla olevista tiedoista kävi ilmi, että

— ilmoitettuja mahdollisia edunsaajia oli vuonna 1989 arviolta 32 600 henkeä.

— Verrattaessa Rooman tullilta ja Vatikaanivaltiolta saatuja tietoja voidaan todeta, että vuonna 2001 Vatikaanivaltioon vietiin 548 925 kilogrammaa lihaa ja 288 351 kilogrammaa maitotuotteita, kun taas Vatikaanin ilmoittamien tietojen mukaan vastaavat määrät olivat 505 553kg ja 271699kg vuonna 2001 ja 712 232kg ja 293 543kg vuonna 2000.

— Italiasta Vatikaanivaltioon vietyjen tuotteiden tapauksessa Italian tullin tiedoista käy ilmi, että Italia on vienyt Vatikaanivaltioon a) lihaa: vuonna 1998: 250473kg, vuonna 1999: 1254200kg, vuonna 2000: 386832kg, vuonna 2001: 377 028kg; b) sokeria: vuonna 1998: 71 040 kg ja vuonna 1999: 695 500 kg.

Jos Italian tullin (tietolähteet — Datawarehouse — MERCE-järjestelmä) toimittamia, vientiä Italiasta Vatikaanivaltioon koskevia tietoja verrataan CATS-tietopankin tietoihin, Italiasta viedystä lihasta voidaan todeta, että Vatikaanivaltio

— oli maahantuonut vuonna 1998 250 473 kilogrammaa ilman yhteisön tukia, jolloin tukia oli jätetty vastaanottamatta noin 169 000 euroa;

— oli maahantuonut vuonna 1999 1254 200 kilogrammaa, joista vain 377 028 kilogrammalle oli maksettu yhteisön tukia, jolloin tukia oli jätetty vastaanottamatta noin 556 000 euroa;

— oli maahantuonut vuonna 2001 377 028 kilogrammaa, joista vain 18 677,300 kilogrammalle oli maksettu yhteisön tukia, jolloin tukia oli jätetty vastaanottamatta noin 240 000 euroa.

Voiko komissio ilmoittaa,

— missä vaiheessa edellä mainittuihin kysymyksiin annettaviin vastauksiin liittyvät tutkimukset ovat;

— mistä syystä yhteisön tuista on kieltäydytty;

— katsooko se, että varsin ilmeiset puutteellisuudet ja epäjohdonmukaisuudet eri instanssien antamissa tiedoissa vaarantavat vakavasti niiden uskottavuuden ja että puutteellisuudet saattavat johtua yhteisön varoihin mahdollisesti kohdistuneista väärinkäytöksistä, vai voiko komissio jo nyt sulkea pois kyseisen mahdollisuuden?

Franz Fischlerin komission puolesta antama vastaus

(7. lokakuuta 2003)

Yhteinen vastaus kirjallisiin kysymyksiin E-1477/03 - E-1480/03 (2) edellytti jonkin verran taustatutkimusta ja on nyt toimitettu arvoisalle parlamentin jäsenelle.

Pääsyy siihen, miksi maataloustuotteille ei haeta vientitukea, on se, että monet näistä tuotteista eivät itse asiassa kuulu vientituen piiriin (vientitukea ei esimerkiksi makseta sianlihalle). Lisäksi viejät voivat monista syistä kieltäytyä tuesta, vaikka se olisi saatavillakin (esimerkiksi pieniä määriä vietäessä tukihakemuksen jättämiseen liittyvät sisäiset hallintokulut saattavat olla suurempia kuin maksettu tuki).

Kysyjälle toimitetut tiedot on koottu tiettyihin aihepiireihin ja tavoitteisiin liittyvistä lähteistä, joten niillä on oma erityismerkityksensä. Esimerkiksi Comext-tietokannan (kauppavirtatietoja sisältävä Eurostatin ulkomaankauppatietokanta) ja CATS-tietokannan (tilien tarkastamiseen ja hyväksymiseen liittyvä kirjaus-ketjujärjestelmä, jossa on tietoja yhteisön maksamista tuista) välisiä eroja on selvitetty kirjalliseen kysymykseen annetussa vastauksessa E-1478/03 (2). Ilmeiset eroavuudet eivät siis välttämättä ole epäjohdonmukaisuuksia vaan kuvaavat samaa asiaa eri kannalta. Erilaiset tiedot täydentävät siten toisiaan eivätkä ole keskenään ristiriitaisia.

Comext-tietokannasta saadut kolme taulukkoa on lähetetty parlamentin jäsenelle ja parlamentin sihteeristölle.

Taulukoissa on jäsenvaltioista Vatikaanivaltioon suuntautuvaan vientiin liittyviä tietoja.

Taulukot ovat tuoteryhmäkohtaisia ja kuvaavat vuosien 1989—2001 tietoihin pohjautuvaa viennin arvoa.

(1) EUVL C 70 E, 20.3.2004, s. 45.

(2) EUVL C 70 E, 20.3.2004, s. 45.